Sherehe za kukata na shoka
Language: Swahili | Genre: Creative_writing

SHEREHE YA KUKATA NA SHOKA 

Shangwe na nderemo zilisikika kote kote. Kwa kweli, ilikuwa siku tuliyokuwa tumesubiri sana. Mimi na ndugu zangu tuliandamana moja kwa moja kuelekea kanisani. Njiani tuliwapata mabanati walioshenezea mapambo na marembo kochokocho. Tulipofika katika kituo cha magari, vicheko vilipamba moto jari moja. Ama kweli, siku njema huonekana asubuhi. 

Tulipokaribia kufika kanisani, tulisikia sauti za wanakwaya waliokuwa wakiimba nyimbo tamutamu. Njiani, nilifurahi upeo wa kufurahia. Tulipofika kanisani, tulipata kulikuwa kumepambwa kupambika. Wanakwaya waliimba nyimbo za kuwakaribisha wageni waheshimiwa pamoja na maharusi. Mwia si mwia, maharusi walianza kuingia wakiwa wamepambwa na kupambika. Ulipomtazama bi harusi, alikuwa kimanzi wa kugugumiwa mate. Walipokuwa wakiingia, walikaribishwa kwa shangwe na vigelegele.  Ama kweli wahenga hawakutuchana nywele kwa mfupa wa samaki waliponena kuwa ukiona vyaelea, vimeundwa.  

Kabla ya paka kunawia mate yake, kasisi aliamka na kuanza ibaada. Kanisani, injili ilisomwa, zawadi zilitolewa, nyadhi zilikabidhiwa, mimuliko ya kamera ilimweka mweka kote kanisani. Kasisi alisimama na kusema maharusi waende ili wabarikiwe katika ndoa yao. Walipokuwa wakitembea kuelekea madhabahuni, walitembea kwa tungo na matao ungedhani waliogopa kuwakanyaga viumbe vidogo ardhini. Baada ya kubarikiwa, walivishana pete huku mimuliko ya kamera ikimweka mweka. Alaa! Wahenga na wahenguzi hawakulanzi walipolonga kuwa chanda chema huvishiwa pete. 

Ukumbi ulijaa shangwe, nderemo, vigelegele, vifijo na kayaya za ndani kwa ndani.Baadaye, kila mmoja alielekea ukumbini ambapo meza ilikuwa ikilalamikia uzito wa vyakula. Si pilau, si biriani, si nyama ya kubanika aidha vinywaji na vile vya kila aina vilikuwa kemkem. Baada ya kumaliza, kila mana mmoja alielekea nyumbani akiwa na furaha riboribo. Maharusi walifurahi na kufurahika. Ama kweli ilikuwa sherehe ya kukata na shoka, kama si ya babu kubwa au ya ndovu kumfanya mwanawe kitoweo.